ЩIыхь тхылъхэмрэ удз гъэгъахэмрэ
Республикэм и къалащхьэ Налшык дэт лицей №2-м иджыблагъэ щекIуэкIащ «Илъэсым и егъэджакIуэ-2018» къэралпсо зэпеуэм и щIыпIэ Iыхьэм щытекIуахэр щагъэнаIуэ гуфIэгъуэ зэхуэс. Егъэджэныгъэ-гъэсэныгъэ IэнатIэр зэрызэхэт унэтIыныгъэхэм елъытауэ нэхъыфIу къалъыта егъэджакIуэ гуп щагъэлъэпIащ зэIущIэм.
Зэхьэзэхуэм и къэпщытакIуэ гупыр набдзэгубдзаплъэу хэплъащ абы хэта дэтхэнэ егъэджакIуэми утыку кърихьа лэжьыгъэм. А IэщIагъэмкIэ нэхъыфI дыдэу къалъытэу «Илъэсым и егъэджакIуэ» цIэ лъапIэр фIащащ къалащхьэм дэт курыт школ №9-м информатикэмрэ ИКТ-мрэ щезыгъэдж Кочетов Олег. «Класс унафэщI нэхъыфI» хъуащ гимназие №1-м адыгэбзэмрэ литературэмрэ щезыгъэдж МахуэлI Беслъэн, «ГъэсапIэм и егъэджакIуэ нэхъыфI» цIэр хуагъэфэщащ прогимназие №18-м и лэжьакIуэ Заруцкая Татьянэ. Апхуэдэу Налшык и «ЕгъэджакIуэ-психолог нэхъыфIщ» гимназие №1-м и психолог Ким Викторие. Сабийхэмрэ ныбжьыщIэхэмрэ я творчествэмкIэ къалэ центрым и лэжьакIуэ Щоджэн СэIихьэт щытекIуащ «Программэм и лейуэ сабий- хэм ядэлажьэ егъэджа- кIуэ нэхъыфI» унэтIыныгъэм. «Зи узыншагъэм сэкъат иIэ сабийхэм ядэлажьэ IэщIагъэлI нэхъыфI» цIэр хуагъэфэщащ Налшык и курыт школ №19-м къепха сабий сад №48-м и лэжьакIуэ Пущаевэ Наталье.
ТекIуахэм ехъуэхъуну зэхуэсым зыкърагъэхьэлIат КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм, Налшык къалэ администрацэм, абы ЕгъэджэныгъэмкIэ и департаментым я лIыкIуэхэр. ЕгъэджакIуэ пашэхэм яхуэгъэза хъуэхъу тхылъ зэхуэсым къигъэхьат Налшык и Iэтащхьэ Алэкъей Арсен. «Илъэс зыбжанэ хъуауэ къэралым щекIуэкI зэхьэзэхуэ цIэрыIуэм къызэщIеубыдэ къытщIэхъуэ щIэблэм щIэныгъэ нэсрэ гъэсэныгъэ екIурэ ябгъэдэлъхьэным хьэлэлу хуэлажьэ егъэджакIуэхэр, гъэсакIуэхэр, — итт абы. — Сынывохъуэхъу ехъулIэныгъэщIэхэр фиIэну, фи мурадхэм фалъэIэсыну. ФэркIэ мэгушхуэ къалащхьэр».
Зэпеуэм и щIыпIэ Iыхьэр къызэзыгъэпэща икIи езыгъэкIуэкIа ЕгъэджэныгъэмкIэ департаментым къыбгъэдэкI щIыхь, фIыщIэ тхылъхэр, саугъэтхэмрэ удз гъэгъахэмрэ иратащ егъэджакIуэ нэхъыфIхэм. «Илъэсым и егъэджакIуэ» зэхьэзэхуэм къалэм зыщиузэщIыным хэлъхьэныгъэ ин хуэзыщIа Мэлбахъуэ Борис, зэхуэсыр щекIуэкIа IуэхущIапIэм и унафэщIым, егъэджакIуэ Iэзэм, лэжьыгъэм и къызэгъэпэщакIуэ IэкIуэлъакIуэми иратащ департаментым къыбгъэдэкI щIыхь тхылъ.
ЕгъэджакIуэ нэхъыфIхэр щагъэлъапIэ гуфIэгъуэр я уэрэдхэмрэ къафэхэмкIэ ягъэдэхащ къалащхьэм и ныбжьыщIэ творческэ гупхэм.
КЪАРДЭН Маритэ.
